SSP เดินเครื่องจ่ายไฟโซลาร์ฟาร์ม “โซเอ็น” 8 MW เร็วกว่ากำหนด พร้อมรับรู้รายได้ทันที!
SSP เดินเครื่องจ่ายไฟโซลาร์ฟาร์ม "โซเอ็น" ในญี่ปุ่น ขนาดกำลังผลิต 8 MW เร็วกว่ากำหนด ดันกำลังผลิตติดตั้งรวมเพิ่มเป็น 85 MW พร้อมรับรู้รายได้ทันที!
1 ส.ค. 2561

นายวรุตม์ ธรรมาวรานุคุปต์ ประธานเจ้าหน้าที่บริหาร บริษัท เสริมสร้าง พาวเวอร์ คอร์ปอเรชั่น หรือ SSP เปิดเผยว่า บริษัทได้เริ่มดำเนินการเชิงพาณิชย์ (COD) โครงการ ‘โซเอ็น’ ซึ่งเป็นโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน (Solar Farm) ขนาดกำลังผลิตติดตั้งรวม 8 เมกะวัตต์ (MW) มีกำลังการผลิตตามสัญญา รวม 6 เมกะวัตต์ ตั้งอยู่ที่จังหวัดคุมาโมโตะ ประเทศญี่ปุ่น เมื่อวันที่ 1 สิงหาคม 2561 นับว่าดำเนินการได้เร็วกว่ากำหนดเดิมที่จะ COD ในช่วงไตรมาส 4/61 ซึ่งจะทำให้สามารถรับรู้รายได้เข้ามาทันทีในไตรมาส 3/61 ทั้งนี้ เมื่อนับรวมกำลังการผลิตจำนวน 3 เมกะวัตต์ ของโครงการ Do Home ที่เริ่ม COD ในช่วงต้นไตรมาสนี้ จะทำให้บริษัทมีกำลังผลิตติดตั้งรวมอยู่ที่ 85 เมกะวัตต์
สำหรับโครงการโซเอ็น เป็นโครงการโซลาร์ฟาร์มแห่งที่สองในประเทศญี่ปุ่น โครงการมีสัญญาซื้อขายไฟฟ้ากับ Kyushu Electric Power Co.,Inc เป็นระยะเวลา 20 ปี ซึ่งได้รับอัตราค่าไฟฟ้า 36 เยนต่อหน่วย ซึ่งการดำเนินการพัฒนาโครงการทำได้รวดเร็วกว่าแผนงานโดยงบลงทุนควบคุมได้เป็นไปตามงบประมาณที่กำหนด
นอกจากนี้ บริษัทยังมีโครงการโซลาร์ฟาร์มที่เตรียม COD ภายในปีนี้และต้นปีหน้าอีก 2 โครงการ คือ โครงการโรงไฟฟ้าขององค์การสงเคราะห์ทหารผ่านศึก จ.ราชบุรี กำลังการผลิตติดตั้ง 5 เมกะวัตต์ และโครงการ Khunsight Kundi ในประเทศมองโกเลีย กำลังการผลิตติดตั้ง 16.4 เมกะวัตต์ รวมกำลังผลิต 21.4 เมกะวัตต์ ซึ่งเมื่อทั้งสองโครงการเริ่มดำเนินการเชิงพาณิชย์แล้วจะทำให้กำลังการผลิตติดตั้งที่รอรับรู้รายได้จะเพิ่มขึ้นเป็น 107 เมกกะวัตต์
ส่วนรายได้ของบริษัทจะเติบโตอย่างต่อเนื่องในหลาย ๆ ไตรมาสต่อจากนี้ จากการที่มีกำลังการผลิตที่เริ่มดำเนินการเชิงพาณิชย์ทยอยเข้าระบบอย่างต่อเนื่อง และเป็นไปตามหรือดีกว่ากรอบระยะเวลาและงบประมาณที่วางไว้ รวมทั้งยังมองหาโครงการใหม่เข้ามาอย่างต่อเนื่องอีกด้วย